Jeg har en hyggelig, men lidt ensformig dialog med Per Michael Jespersen her i avisen. 12.4.2013 skrev han således: »Der er især et pinagtigt spørgsmål, som liberalister hader at forholde sig til: Hvorfor er det netop i et land som Danmark – med en stor offentlig sektor, lighed, regulering etc. – at økonomien er stærk, at den sociale mobilitet er høj, og at folk er lykkeligere«.

Det svarede jeg dengang på. Og jeg kunne samtidig påpege, at jeg også tidligere havde skrevet om netop det emne i hans egen avis.

Alligevel gentager Per Michael Jespersen 25.9., at borgerlige ikke vil forholde sig til, »at de nordiske velfærdsstater er i verdenseliten, når det handler om rigdom, social mobilitet, tillid, livskvalitet og lykke«.